I annoncerne fremgår det blandt andet, at kineserne forventes at arbejde 12 timer om dagen, de har én månedlig fridag, og lønnen ligger på 12-15.000 kroner.

Vi må få sørget for at få hevet det her ukrudt op Mattias Tesfaye, integrationsminister.

Bureauerne tager sig samtidig godt betalt, typisk mellem 50.000 og 200.000 kroner. Men kineserne får også lovning på opholdstilladelse, som senere kan betyde genforening med familien i Danmark.

- Jeg tror, vi skal vænne os til, at det ikke længere er Olsen Banden-Danmark. Der er kommet en kynisme, som også kommer hertil, hvis ikke vi er opmærksomme, siger Mattias Tesfaye.

Bao and Bar ønsker ikke at forholde sig til dokumentationen fra DR og Fagbladet.

Det står der i en kinesisk jobannonce: • Ansættelse af ægtepar i Danmark.

• Begge kokke får sammenlagt løn på 15.000-18.000 DKK.

• Daglig arbejdsdag på 12 timer – en månedlig hviledag.

• Manden udfører kokkearbejde på arbejdsvisum.

• Hustruen hjælper til i køkkenet på visum som medfølgende arbejdskraft.

• Kilde: Wechat

Skrappere regler

Ovenpå DR og Fagbladets 3F's afsløringer melder integrationsminister Mattias Tesfaye sig klar til at øge kontrollen og sanktionere hårdere over for virksomheder, der snyder på vægten, når de henter arbejdere ind fra et ikke-europæisk land.

- Det her er grov social dumping, og vi må få sørget for at få hevet det her ukrudt op. Det er også derfor, jeg har taget initiativ til, at hvis vi formoder, at noget ikke hænger sammen, så får kontrollen flere muskler til i samarbejde med skattevæsenet at få styr på de her arbejdspladser, siger Mattias Tesfaye.

Spørger man brancheforeningen for hotel og restauration, Horesta, burde det ikke være så svært.

For typisk hænger det simpelthen ikke sammen, når en kineser hentes ind på beløbsgrænse-ordningen til at være kok eller opvasker.

- Man kan utrolig hurtigt få et fingerpeg om, hvor det er fuldstændigt urealistisk, at der skulle gå kinesiske kokke rundt til så høje lønninger. Ved at kigge på nøgletallene får man hurtigt en indikation på, om noget virker til at foregå på ordnede forhold, siger Katia Østergaard, der er direktør i Horesta.